**Tiltakozás nyílt levélben:**

 Menyhárt Gabriella Éva, mint ember és Menyhárt Gabriella Éva, mint a Szent Mihály Igazsága és Békéje Emberi Jogvédő egyesület elnöke tiltakozom **emberi méltóságom**, **emberi szabadságjogom** **megsértése ellen** és **a megkérdezésem és belegyezésem nélküli szakmai információk nyilvánosságra hozatala, valamint ezen információk nem bizalmas módon történő kezelése ellen** és kérem, hogy jelen tiltakozást **egy levélben** közöljék le, ne vágják apró darabokra:

 Tiltakozom a 2014 április 15. én a maszol.ro oldalon megjelent " *Perrel fenyegeti a maszol.ro-t Vona Gábor "*  című iromány **azon része ellen**, amelyben Jómagam, Menyhárt Gabriella Éva, ügyvédet, **megkérdezésem nélkül és tudtomon kívül megemlítenek egy bizonyos üggyel kapcsolatban,** valamint az ellen, **hogy olyan szakmai információkat szolgáltatott ki az anonimitás mögé bújó " valaki "**, *aki a leközölt anyagot még csak fel sem merte vállalni név szerint nyilvánosság előtt*, **amely információkat nem riport vagy interjú keretén belül mondtam el**. **Hangsúlyozom, hogy nem kívánok csak az ellen a rész ellen az újságcikkből fellépni, amely rész kimondottam Rám vonatkozik, az újságcikk tartalmi vitáitól és politikai vonzataitól maximálisan távol tartom Magam.**

 Cseke Péter Attila főszerkesztő felhívott, közölte, hogy megkapta Vona Gábor kiigazítást kérő levelét, amely az én közvetítésemmel jutott el a szerkesztőség postafiókjába, valamint azt hogy leközölnek egy " kiigazítást", **szó sem volt interjúról**. Az egy perces magánbeszélgetés ideje alatt megemlítettem azon magyarországi bírói határozatokat, amelyek a leközölt anyagra vonatkoznak és amelyek Vona Gábor álláspontjának megvédésére adnak lehetőséget. Hangsúlyozom, még egyszer, nem volt szó interjúról vagy riportról, tehát egy magánbeszélgetés történt szerény 1 perc alatt. Ez alatt az egy perc alatt és a beszélgetés után az újságcikk közlésének időpontjáig sem hangzott el az a kérdés, hogy megjelenhet-e a nevem az újságcikkben, ha igen, akkor milyen formában, valamint az sem, hogy az általam említett szakmai információkra hivatkozhat-e az, aki megírta az újságcikket. Úgy érzem, hogy teljesen visszaéltek jóhiszeműségemmel és emberi méltóságommal - az én nevemet használják a cikkben megkérdezésem nélkül!!! az újságíró meg saját nevét az általa megszerkesztett anyaghoz még csak nem is adja!!!

 Valamint, megkérdezésem nélkül és az adatok igaz voltának ellenőrzése nélkül az újságíró kijelenti, hogy idézem " ... egy politikai pártnak a romániai törvényes képviselője " volnék. **Ezúton kijelentem, hogy nem vagyok törvényes képviselője egy politikai pártnak sem, Erdélyben sem, Magyarországon sem.** Az ügyvédnek elsősorban az a felvállalt feladata, hogy **AZ EMBER** -t védje, az emberi jogok és szabadságok mellett álljon ki. Ezt vallom, ezt hiszem és ez a mozgató rugója szakmai pályafutásomnak, nemhiába hívtam életre a Szent Mihály Igazsága és Békéje emberi jogvédő egyesületet, amelynek szintén ez a feladata. **Ügyvéd és független civil aktivista vagyok**, soha nem politizáltam, soha nem jelent meg politikai nyilatkozatom, soha nem voltam politikai pártnak a tagja. Amennyiben pedig egy politikust kell megvédenem, úgy Jómagam az **embert** védem, avagy bárki meg meri kérdőjelezni a politikus ember voltát?!

 Azáltal, hogy politikust képviselek nem válok politikussá, mint ahogyan nem válok gyilkossá, amennyiben egy gyilkost képviselek egy bírósági ügyben vagy mint ahogyan nem válok európai parlamenti képviselővé, a megfelelő politikai színezettel, amennyiben ingyenes jogi tanácsadást tartok egy európai parlamenti képviselői irodában vagy mint amennyiben nem válok RMDSZ taggá, amennyiben valamelyik képviselőjüket védem. **Mindegyikben, elsősorban és kizárólagosan, magát az embert és az ember jogait és szabadságait védem.**

 Sajnálom, hogy Erdélyben az ilyen jellegű újságírással az emberi jogokat és szabadságokat ily mértékben porba tiporják. Egy újságíró feladata az emberi jogok és szabadságok védelme kell legyen, a tisztesség mindenekelőtt minden újságcikk vezérelve és vezérfonala kellene hogy legyen. Esetemben, például, egy három soros újságcikkben az anoním újságíró háromszor sértette meg emberi méltóságomat, azzal hogy nem kérdezett meg, arról hogy megjelenhet-e egyáltalán a nevem az üggyel kapcsolatban, azzal, hogy ha netalán IGEN a válaszom, akkor milyen formában jelenhet meg a nevem és a funkcióm és azzal, hogy a szakmai információkat nem bizalmasan kezelte, nem kérdezte meg, hogy a nyilvánosság elé tárhatja-e vagy nem.

 Az a tény, hogy az újságíró nem vállalja fel névlegesen az újságcikket, sérti a védekezéshez való jogomat, olyan szempontból, hogy nem tudom megnevezni azt az embert, aki elkövette a jogsértést ellenem, valamint olyan szempontból, hogy ha Becsület Bíróság elé terjeszteném az ügyet, az etikai sértés megállapításán és nyilvánosságra hozatalán túl, semmilyen büntetést nem lehetne alkalmazni az újságíróval szemben, mivelhogy az Új Magyar Szó újságíróit - tisztelet a kivételnek - nem igazán véltem felfedezni a Magyar Újságírók Romániai Egyesületének tagjai között. Ami azt a veszélyt hordozza magában, hogy esetlegesen, az ilyen típusú újságírás a gyanútlan olvasót bármiben félrevezetheti, befolyásolhatja, nem tudván, hogy mi van az újságcikk hátterében, milyen hiteles vagy nem hiteles információk. Valamint az, hogy még a nevét sem adja az újságcikkhez, azt a veszélyt is Magában hordozza, hogy ennek köszönhetően az újságíró nem tartozik semmilyen erkölcsi és jogi felelősséggel senkivel szemben, legfeljebb Önmaga lelkiismerete és a Jó Isten felé.

 Az Újságírók magatartási kódexének 6. cikkelye előírja, hogy az újságírónak kötelessége a szakmai információk forrásának bizalmas kezelése, valamint azt is előírja, hogy az újságírónak tiszteletben kell tartania a szakmai forrás közlőjének azon akaratát, miszerint nem ért egyet a szakmai információk nyilvánosságra hozatalával.

 **Esetemben, az újságíró meg sem kérdezte azt, hogy mi az én akaratom.**

**Nagyvárad,**

**2014 ÁPRILIS 17.**

**MENYHÁRT GABRIELLA ÉVA, ÜGYVÉD,**

**SZENT MIHÁLY IGAZSÁGA ÉS BÉKÉJE EMBERI JOGVÉDŐ EGYESÜLET nevében, MENYHÁRT GABRIELLA ÉVA, ELNÖK**